KIRJALLINEN KYSYMYS E-3143/02

esittäjä(t): Christa Randzio-Plath (PSE) komissiolle

(4. marraskuuta 2002)

Aihe: Euroopan yhteisöjen erioikeuksista ja vapauksista tehdyn pöytäkirjan 14 artikla

Euroopan yhteisöjen erioikeuksista ja vapauksista 8. huhtikuuta 1965 tehdyn pöytäkirjan(1) 14 artiklassa sanotaan, että edellisessä kohdassa tarkoitetuille henkilöille kuuluva irtain omaisuus, joka sijaitsee siinä maassa, jossa nämä henkilöt oleskelevat, on vapautettu perintöverosta kyseisessä maassa.

Voiko komissio kertoa, miten Belgian valtio toimii EU:n palveluksessa olevien henkilöiden tapauksessa perintöveron perimisessä Belgiassa ja/tai muissa jäsenvaltioissa sijaitsevasta kiinteästä omaisuudesta sekä toisen jäsenvaltion alueella olevasta irtaimesta omaisuudesta? Pitääkö paikkansa, että Belgian valtio perii yleislausekkeen perusteella perintöveroa toisessa jäsenvaltiossa olevasta irtaimesta ja kiinteästä omaisuudesta tapauksissa, joissa Belgiassa ylipäänsä on maksettava perintöveroa?

(1) EYVL L 152, 13.7.1967, s. 15.

Frederik Bolkesteinin komission puolesta antama vastaus

(17. joulukuuta 2002)

Kysymyksessään parlamentin jäsen pyytää selvityksiä perintöverosta, jonka Belgian valtio perii EU:n palveluksessa olevien henkilöiden irtaimesta ja kiinteästä omaisuudesta.

Euroopan yhteisöjen erioikeuksista ja vapauksista tehdyn pöytäkirjan 14 artiklassa sanotaan, että sovellettaessa perintöveroa niiden virkamiesten ja sen muun henkilöstön kotipaikan, jotka hoitaakseen tehtäväänsä yhteisöjen palveluksessa muuttavat asumaan muun jäsenvaltion alueelle kuin siihen jäsenvaltioon, jossa heidän verotuksellinen kotipaikkansa oli heidän ryhtyessä hoitamaan tehtäviään yhteisöissä, katsotaan sekä maassa, jossa he tosiasiallisesti asuvat että maassa, jossa heillä on verotuksellinen kotipaikka, olevan edelleen viimeksi mainitussa maassa, jos se on yhteisöjen jäsenvaltio. Tätä määräystä sovelletaan myös puolisoon, jos tämä ei harjoita omaa ansiotoimintaa vastaanottomaassa, sekä tässä artiklassa tarkoitettujen henkilöiden huollettavina oleviin lapsiin.

Vaikka he asuvat Belgiassa, edellä mainittujen henkilöiden verotuksellisen kotipaikan katsotaan olevan edelleen siinä jäsenvaltiossa, jossa heidän verotuksellinen kotipaikkansa oli heidän ryhtyessään hoitamaan tehtäviään yhteisöissä. Näin ollen heidän omaisuudestaan peritty perintövero on viimeksi mainitun jäsenvaltion kansallisen lainsäädännön ja sen allekirjoittamien kansainvälisten sopimusten alainen. Tässä yhteydessä pöytäkirjan 14 artiklan 2 kohdassa sanotaan, että kyseisille henkilöille kuuluva irtain omaisuus, joka sijaitsee siinä maassa, jossa nämä henkilöt oleskelevat tässä tapauksessa Belgiassa on vapautettu perintöverosta kyseisessä maassa. Tämä irtain omaisuus sekä heidän muualla kuin Belgiassa sijaitseva irtain omaisuutensa ovat sen valtion, jossa on verotuksellisen kotipaikka, lainsäädännön alaisia. Nämä säännöt perustuvat kansainvälisessä oikeudessa yleisesti hyväksyttyyn periaatteeseen, jonka mukaan irtaimesta omaisuudesta peritään perintöveroa siinä jäsenvaltiossa, jossa vainajan verotuksellinen kotipaikka sijaitsi.

Pöytäkirjan 14 artikla ei koske näiden henkilöiden Belgiassa omistamaa kiinteää omaisuutta. Heidän Belgiassa sijaitseva kiinteä omaisuutensa on muualla kuin Belgiassa vakituisesti oleskelleisiin vainajiin sovellettavan perintöveron alaista Belgiassa. Tältä osin Belgian laki perustuu yleiseen käytäntöön, joka on vahvistettu kaksinkertaista verotusta koskevissa kansainvälisissä yleissopimuksissa ja jonka perusteella perintöveroa peritään kiinteästä omaisuudesta siinä valtiossa, jossa se sijaitsee, ja kyseinen kiinteä omaisuus vapautetaan perintöverosta tai myönnetään verohelpotus siinä valtiossa, jossa verotuksellinen kotipaikka on.

Sellaisten henkilöiden osalta, joka eivät täytä pöytäkirjan 14 artiklassa mainittuja vaatimuksia ja joiden näin ollen katsotaan oleskelleen vakituisesti Belgiassa kuolinhetkellään, Belgia perii perintöveroa kaikesta heidän omaisuudestaan, ja määrää myös toiseen valtioon maksettavaa perintöveroa Belgian ulkopuolella sijaitsevasta kiinteästä omaisuudesta.